《水调歌头》
清代·王时翔

春院百花竞，桦烛夜筵烧。海棠一树凝艳，的的向人娇。

揭起深沉帘幕，拥出吴姬十六，吹裂紫琼箫。酒醒在何处，别恨压轻舠。

四天青，孤月白，晓星高。宿鸦惊舞烟际，露滴绿杨条。

独自此情谁展，回首玉楼天远，清泪洒江潮。翻羡红绫束，常抱美人腰。

作者简介：（1675—1744）清江苏镇洋人，字皋谟，一字抱翼，号小山。诸生。雍正间以荐举任晋江知县，以宽和为治。乾隆初，官至成都知府。有《小山全稿》。